**СТАНОВИЩЕ**

**от проф.д-р Светла Къртева-Данчева**

**относно дисертационния труд на Пролетина Миркова Робова**

**на тема:**

**”Въплътяването на божества сред будистките дарди в Ладакх: етно-културологичен анализ”**

**за придобиване на образователната и научна степен “доктор”,**

**професионално направление 2.1 Филология (Индийски езици и култури)**

Проблемът за въплътяване на божества в района на тибетско културно влияние първоначално е изследван в контекста на историята и културата на Тибет и будизма Ваджраяна. Едва към средата на 20-ти век започва неговото по-диференцирано проучване като специфичен религиозен опит. Местният вариант на практиката за въплътяване на божества сред будистките дарди в Ладакх обаче, който е и обект на представената за защита дисертация, е неизследван. Само в някои етнографски проучвания се среща откъслечна информация за функцията на ритуалните специалисти лхаба и лхамо, докато тяхната практика въобще не е документирана, което прави изборът на настоящата тема актуален и приносен.

В предложения за обсъждане дисертационен труд авторката Пролетина Робова си поставя за основна цел пълното документиране и представяне на практиката на етническата група на будистките дарди в Ладакх, която представлява последната дардска общност в Индия. Тя все още съхранява редица елементи от своите автохтонни религиозни вярвания, архаичен пантеон и култова практика. Изследването на Пролетина Робова се базира на теренни проучвания, проведени през 2009, 2010, 2011, 2013, 2016 и 2017 г.съвместно с нейния колега от специалност „Индология“ Александър Богданов. По време на проучванията са документирани най-различни аспекти от културата, празниците и устната традиция на общността.

Дисертационният труд се състои от увод, четири глави, заключение, приносни моменти, терминологичен апарат, списък на илюстрациите, списък на съкращенията, авторски публикации по темата, библиография и приложение с общ обем 481 страници.

В увода са маркирани подробно основните аспекти на изследването. Обосновано и в детайли е изяснена актуалността на темата, много добре е мотивиран изборът на обекта на проучването, а именно:”общността на дардите будисти в Ладакх и по-конкретно начина, по който нейните етнокултурни специфики са повлияли и формирали местния вариант на тибетската традиция за въплътяване на божества от практиците *лхапа* и *лхамо*.”(стр. 3). Прецизно и точно са представени предмета и целта на дисертацията. Определени са и задачите, които следва да бъдат решени за постигане на тази цел, подробно е разяснена и методологията, която е подбрана удачно за такова проучване.

Тъй като разглежданата в дисертацията практика е слабо позната и почти неизследвана, Пролетина Робова правилно подхожда към представянето й, като се стреми да открои нейното място в рамките на шаманския религиозен опит. Това става в първа глава, която по същество е въвеждаща, и е озаглавена „Шаманският опит-теоретични постановки и проблеми”. Авторката очертава прецизно и убедително понятийния апарат и теоретичната рамка, необходими за нуждите на изследването. Тя не само представя теоретичните постановки и проблеми при определяне на понятието „шаманизъм” и изследване на шаманския опит, но и изразява свое критично отношение спрямо тях, като го аргументира и определя своята позиция като „балансирана”(стр.63) . Тя коректно уточнява към кои етнокултурни подходи ще се придържа и извежда на преден план своето добре аргументирано становище, че „документирането и представянето на определена традиционна практика е невъзможно извън специфичния културен контекст, в който тя съществува”(стр.64), което предопределя и последващото му представяне в дисертацията.

Традицията на въплътяване на божества в района на тибетско културно влияние в нейния исторически, културен и прагматичен контекст е проследена във втора глава, озаглавена „Традицията лхапа/лхамо в района на тибетско културно влияние”. Представянето на практиката на будистките дарди, чиято специфика е цел на изследването, неминуемо изисква да бъде очертан по-широкият културен контекст на тибетската народна религия и историческите процеси, довели до нейното асимилиране от будизма. Като отчита този факт, в началото на втора глава Пролетина Робова прави кратко историческо въведение и проследява пътя, по който будизмът се адаптира и се утвърждава в Тибет като държавна религия. Разгледани са специфичните особености на предбудистката народна религия на Тибет и въз основа на богат фактически материал е представена конкретно традицията за въплътяване на божества от лхапа и лхамо, която се пратикува в Тибет и Ладакх. Авторката се спира на посочените от различни изследователи „общи аспекти между сибирските и тибетските практици”. Би било добре в тази връзка да се потърси по-задълбочен отговор на въпроса дали има припокриване и във функциите на посочените общи елементи – например на маските, които се покриват лицата, на инструментите (ритуален меч, огледала) и др.

Трета глава, озаглавена „Етнокултурен профил на будистките дарди в Ладакх”, е посветена на религиозните концепти и практики, отразени в научната литература и констатирани от авторката в етнографските материали, събрани по време на нейната теренна работа. Смятам, че последните две части на трета глава – „Концептуализирането на божествата лха” и „Отваряне и модернизиране на региона”са изключително съществени и приносни. В първата от тях Пролетина Робова проследява и анализира различни концептуализации на божествата лха и откроява тяхната специфика.Въз основа на сведенията на информантите авторката установява някои характеристики на лха, които не са описани в наличните и известни досега изследвания върху начина, по който те са концептуализирани в други части от района на тибетското културно пространство. Втората част„Отваряне и модернизиране на региона”разглежда социално-икономическите и религиозни промени, настъпили в региона и последствията от тях в бита и религиозните практики на общността. В този контекст е разгледана ролята на лхаба и лхамо като важни фигури, допринасящи за обединението на общността и за преодоляването на социални кризи, предизвикани от промените. Анализирани са извадки от интервюта с представители на будистките дарди в резултат на което се очертават начините, по които промените и резултатите от тях се възприемат от самата общност.

Четвърта глава „Въплътяване на божества сред будистките дарди в Ладакх”изцяло е базирана на събрания от Пролетина Робова етнографски материал. В нея авторката проследява процеса на получаване на шаманско призвание от практикуващите лхапа и лхамо в общността, разглежда основните етапи на ритуала, представя отделни моменти от шаманския сеанс и същевременно прави подробен конкретен анализ на шаманската болест и на различни аспекти от религиозните представи и култови практики на обшността. Като успешен и приносен може да се определи опитът за реконструкция на архаичния облик на традицията, направен от дисертантката въз основа на сведения, получени от информанти от общността за практици от предишни поколения. Това дава възможност тя да проследи начина, по който тази традиция се е развила в условията на засилващото се будистко влияние в селата на общността.

Обобщенията, които са направени в края на всяка глава, са обосновани и логични и систематизират резултатите, до които достига авторката на дисертацията.

В заключението докторант Пролетина Робова представя прецизно и точно формулирани изводи от извършеното проучване, с което доказва постигането на посочените в увода цели.

Приложението към дисертацията също има приносен характер, тъй като включва уникални интервюта с представители на ритуалните специалисти, въз основа на които авторката прави своите проучвания.

В дисертацията е използван богат библиографски материал, цитирани са трудове на видни руски, западноевропейски и български учени. В текста на изследването мненията на авторите са цитирани точно и коректно. Структурата на изложението съответства на изследване с качества на докторска дисертация. Работата е изключително задълбочена, компетентно написана и новаторска по отношение на направените за първи път анкетни и теренни проучвания, представени в трета и четвърта глава.

По темата на това изследване докторант Пролетина Робова има 4 публикации, които разглеждат основни проблеми, залегнали в представения за обсъждане дисертационен труд.

Авторефератът е съставен съгласно всички изисквания и отразява правилно основните положения – цели, задачи и методология, както и научния принос на дисертацията.

Въз основа на посочените достойнства на представения за рецензиране научен труд имам основание да предложа на почитаемото Научно жури да присъди на Пролетина Миркова Робова научната и образователна степен „доктор”.

София , 02.09.2019 Проф.д-р Светла Къртева-Данчева